**Mednarodni dan knjig za otroke**

Letošnji mednarodni dan knjig za otroke, 2. april, smo obeležili nekoliko drugače kot pretekla leta. Trije osmošolci matične šole smo skupaj z učenci naše podružnične šole Cvetka Golarja pripravili intervju s pisateljico, pravljičarko, knjižničarko in domačinko, go. Jasno Branko Staman. Intervjuju s pisateljico so prisostvovale tudi članice Bralnega kluba Ljutomer. Pogovor s pisateljico je vodila sedmošolka podružnične šole − Taris Jenko. Bilo je poučno in zabavno.

**Kdaj ste se začeli ukvarjati s književnostjo, s pisanjem knjig?**

Zelo zgodaj. Veliko sem pisala že v otroštvu, v osnovni in srednji šoli.

**Ste že od malih nog vedeli, da želite literarno poustvarjati, da želite postati pisateljica?**

Da. To sem se odločila že pri svojih devetih letih. Vedela sem, da ko bom odrasla, bom ustvarjala slikanice, saj sem imela zelo rada ilustracije Lidije Osterc.

**Je za vas pisanje zgodb del prostega časa ali delo?**

Zame je pisanje zgodb življenjsko poslanstvo.

**Kakšni so vaši začetki pisateljevanja in s katerimi deli ste zaznamovali svojo pisateljsko pot?**

Prvo pisanje sem pisala po dnevniku Ane Frank. Do nastanka knjige je zelo dolga pot. Ko pišem, potrebujem mir, da se osredotočim na pisanje knjige.

**Kdaj in kako ste se odločili za poklic knjižničarke, kaj je vplivalo na vašo odločitev?**

Na moj poklic knjižničarke je vplivalo otroštvo, babice, dedki, starši. Vedela sem, da me literatura zelo zanima. Pred študijem sem ugotovila, da mi je poslanstvo knjižničarstva zelo pisano na kožo. Zanj sem se odločila ob koncu študija.

**Se vam v mislih porajajo že nova knjižna dela? Pripravljate še kakšno novo književno delo za nas in naše najmlajše?**

Absolutno, ampak ne povem katera. Vse, kar pišem, delam z dušo starodavnosti Prlekije. Prostor mojega pisanja je domače okolje. V mojem »predalu« je še kakšnih pet ali šest knjig.

**Kakšen pa je vaš nasvet, kako otroka očarati, da bo rad prisluhnil branju in postal zahteven bralec?**

Začetek se začne že v otroštvu, ko si starši vzamejo čas za branje knjig otrokom. Vse življenje moramo biti zelo aktivni. Drugi, ki so zraven nas, so zelo pomembni, da nam dajejo vzpodbudo za naprej. Otrokom ni nič težko. Razumejo marsikaj.

**Ali je zabavno biti knjižničarka?**

Uh, pa še kako!

**Ali radi berete knjige?**

Seveda, absolutno! Brez njih ne bi živela.

 *Laura Barber, Žiga Dunaj, Ana Škrobar*